32003D0166
L 067/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 март 2003 година
за изключване на паратион-метил от приложение I към Директива 91/414/ЕИО на Съвета и оттегляне на разрешителните, предоставени за продукти за растителна защита, които съдържат това активно вещество
(нотифицирано под номер С(2003) 724)
(текст от значение за ЕИП)
(2003/166/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 година относно пускането на пазара на продукти за растителна защита (1), последно изменена с Директива 2003/5/ЕО на Комисията (2), и по-специално член 8, параграф 2, четвърта алинея от нея,
като взе предвид Регламент (ЕИО) на Комисията № 3600/92 от 11 декември 1992 г. относно определяне на подробни правила за изпълнението на първия етап от програмата за работа, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменена с Регламент (ЕО) № 2266/2000 (4), и по-специално член 7, параграф 3а, буква б) от нея,
като има предвид, че:
(1)
Член 8, параграф 2 от Директива 91/414/ЕИО предвижда Комисията да осъществи програма за работа за изследване на активните вещества, използвани в продуктите за растителна защита, които вече са на пазара към 25 юли 1993 г. Подробни правила за провеждането на тази програма бяха определени в Регламент (ЕИО) № 3600/92.
(2)
Регламент (ЕО) № 933/94 на Комисията от 27 април 1994 г. относно съставяне на списъка с активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията (5), последно изменен с Регламент (ЕО) № 2230/95 (6), определи активните вещества, които следва да бъдат оценени в рамките на Регламент (ЕИО) № 3600/92, а така също определи и по една държава-членка, която да отговаря за оценяването на всяко вещество, и идентифицира производителите на всяко активно вещество, които са подали нотификация в установените срокове.
(3)
Паратион-метил е едно от 89-те активни вещества, определени в Регламент (ЕО) № 933/94.
(4)
В съответствие с член 7, параграф 1, буква в) от Регламент (ЕИО) № 3600/92 на 5 април 2001 г. Италия, в качеството си на държава-членка, определена за докладчик, представи на Комисията доклад със своята оценка на информацията, предоставена ѝ от нотификаторите съгласно член 6, параграф 1 от посочения регламент.
(5)
След получаването на доклада от определената за това държава-членка Комисията проведе консултации с експерти от държавите-членки, както и с основния нотификатор, както това е предвидено в член 7, параграф 3 от Регламент (ЕИО) № 3600/92.
(6)
Докладът за оценка, изготвен от Италия, бе разгледан от държавите-членки и Комисията в рамките на Постоянния комитет по хранителната верига и здравето на животните. Съобразно член 7, параграф 6 от Регламент (ЕИО) № 3600/92 прегледът бе завършен на 18 октомври 2002 г. под формата на доклад на Комисията за паратион-метила.
(7)
Оценките, извършени въз основа на предоставената информация не доказват, че може да се очаква при предложените условия на употреба продуктите за растителна защита, които съдържат паратион-метил, да отговарят като цяло на изискванията, определени в член 5, параграф 1, букви а) и б) от Директива 91/414/ЕИО.
(8)
Поради това паратион-метил не следва да бъде включен в приложение I към Директива 91/414/ЕИО.
(9)
Необходимо е да бъдат взети мерки, за да се гарантира предоставените понастоящем разрешителни за продукти за растителна защита, които съдържат паратион-метил, да бъдат оттеглени в рамките на един предварително определен период от време и да не бъдат подновявани, както и да не бъдат предоставяни нови такива за тези продукти.
(10)
Всеки гратисен период, предоставен от държавите-членки съгласно член 4, параграф 6 от Директива 91/414/ЕИО и предназначен за унищожаване, съхранение, пласиране на пазара и употреба на наличните количества продукти за растителна защита, които съдържат паратион-метил, следва да бъде ограничен в рамките на един срок, не по-дълъг от 12 месеца, за да се позволи наличните количества да бъдат използвани в рамките на не повече от още един вегетативен период.
(11)
Настоящото решение не засяга евентуални действия, които Комисията може да предприеме на по-късен етап по отношение на това активно вещество в рамките на разпоредбите на Директива 79/117/ЕИО на Съвета от 21 декември 1978 г. за забрана пласирането на пазара и употребата на продукти за растителна защита, които съдържат определени активни вещества (7), последно изменена с Договора за присъединяване на Австрия, Финландия и Швеция.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Паратион-метил се изключва като активно вещество в приложение I към Директива 91/414/ЕИО.
Член 2
Държавите-членки следва да осигурят:
а)
в срок от шест месеца след датата на приемане на настоящото решение предоставените разрешителни за продукти за растителна защита, които съдържат паратион-метил, да бъдат оттеглени;
б)
от датата на приемане на настоящото решение да не бъдат давани или подновявани разрешителни за продукти за растителна защита, които съдържат паратион-метил, на основание предвидената в член 8, параграф 2 от Директива 91/414/ЕИО дерогация.
Член 3
Всеки гратисен период, предоставян от държавите-членки съобразно разпоредбите, предвидени в член 4, параграф 6 от Директива 91/414/ЕИО, следва да бъде възможно най-кратък и не по-дълъг от 18 месеца след датата на приемане на настоящото решение.
Член 4
Адресати на настоящото решение са държавите-членки.
Съставено в Брюксел на 10 март 2003 година.